**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**BUCUREŞTI, 14-15 iunie 2024**

**HOTĂRÂREA NR. 02**

**privind aprobarea execuției bugetare a Uniunii Naționale a**

**Barourilor din România (U.N.B.R.) pentru anul 2023, a proiectului de**

**buget al U.N.B.R. pentru anul 2024, a mandatării Consiliului**

**U.N.B.R. să aprobe proiectul de buget al U.N.B.R. pentru anul 2025 și a ratificării hotărârii Consiliului U.N.B.R. privind actualizarea anuală cu rata inflației a contribuției pentru formarea bugetului U.N.B.R.**

 *Congresul Avocaților, constituit în conformitate cu dispozițiile art. 61 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare (în continuare Lege),*

 *Văzând dispozițiile art. 63 alin. (1) lit. i) din Lege, precum și Hotărârea Consiliului Uniunii Naționale a Barourilor din România (în continuare U.N.B.R.) nr. 60/29-30 martie 2024,*

 *Ținând cont de Hotărârea Congresului avocaților nr. 02/09-10 iunie 2023, prin care s-a mandatat Consiliul U.N.B.R. să aprobe proiectul de buget pentru anul 2024, de Hotărârea Consiliului UNBR nr. 49/29-30 martie 2024, prin care s-a aprobat proiectul de buget al U.N.B.R. pentru anul 2024 și de Hotărârea Consiliului UNBR nr. 50/29-30 martie 2024, prin care s-a aprobat actualizarea anuală cu rata inflației a contribuției pentru formarea bugetului U.N.B.R., ambele, sub rezerva ratificării de către Congresul avocaților imediat următor,*

*Luând act de faptul că materialele supuse votului au fost publicate pe pagina web a U.N.B.R., în data de 14 mai 2024,*

 *Constatând faptul că s-au constituit cvorumul și majoritatea prevăzute pentru aprobare,*

**H O T Ă R Ă Ş T E :**

**Art. 1.** – (1) Se aprobă execuția bugetară a U.N.B.R pe anul 2023 și proiectul de buget al U.N.B.R. pe anul 2024, prin ratificarea Hotărârii Consiliului U.N.B.R. nr. 49/29-30 martie 2024.

(2) Se ratifică Hotărârea Consiliului U.N.B.R. nr. 50/29-30 martie 2024.

**Art. 2.** – Se mandatează Consiliul U.N.B.R. să aprobe proiectul de buget al U.N.B.R. pentru anul 2025, urmând ca hotărârea adoptată să fie supusă ratificării Congresului imediat următor.

**Art. 3.** – Prezenta Hotărâre se va aduce la îndeplinire de Consiliul U.N.B.R., Comisia Permanentă și Departamentele U.N.B.R..

 **Art. 4.** – Hotărârea se comunică prin e-mail barourilor, care vor asigura publicitatea hotărârii pe raza fiecărui barou, Departamentului Economic – financiar și administrativ al U.N.B.R. și se afișează pe pagina web a U.N.B.R. ([www.unbr.ro](http://www.unbr.ro)).

**PREŞEDINTE U. N. B. R.**

**Av. Traian-Cornel BRICIU**